Diari Oficial de la Generalitat Valenciana


Sumari del DOGV 7050, del 20-06-2013 (2013/6397)

RESOLUCIÓ de 14 de juny de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col∙laboració entre el Ministeri d'Ocupació i Seguretat Social i la Generalitat en matèria de lluita contra l'economia irregular i el treball no declarat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7050

Data del DOGV
:   20-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6397


Data del document
:   14-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 14 de juny de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col∙laboració entre el Ministeri d'Ocupació i Seguretat Social i la Generalitat en matèria de lluita contra l'economia irregular i el treball no declarat. [2013/6397]  
El Ministeri d'Ocupació i Seguretat Social i la Generalitat han subscrit, després de la tramitació prèvia reglamentària, el 3 de juny de 2013, el conveni de col·laboració en matèria de lluita contra l'economia irregular i el treball no declarat.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 702/2013 i que figura com a annex d'esta resolució.  
  
València, 14 de juny de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Ministeri d'Ocupació i Seguretat Social i la Generalitat en matèria de lluita contra l'economia irregular i el treball no declarat  
  
València, 3 de juny de 2013  
  
Reunits  
D'una part, Alberto Fabra Part, sense obligació de manifestar les seues circumstàncies personals per comparéixer en l'exercici del seu càrrec, que intervé com a president de la Generalitat, nomenat pel Reial Decret 1144/2011, de 27 de juliol (Boletín Oficial del Estado núm. 180, de 28 de juliol de 2011), en nom i representació de la Generalitat.  
D'una altra part, Fátima Báñez García, sense obligació de manifestar les seues circumstàncies personals per comparéixer en l'exercici del seu càrrec, que intervé com a ministra d'Ocupació i Seguretat Social, nomenada pel Reial Decret 1826/2011, de 21 de desembre (Boletín Oficial del Estado núm. 307, de 22 de desembre de 2011), en nom i representació de l'Administració General de l'Estat (Llei 6/1997, de 14 d'abril, d'Organització i Funcionament de l'Administració General de l'Estat i Reial Decret 1823/2011, de 21 de desembre, pel qual es reestructuren els departaments ministerials; Boletín Oficial del Estado de 22 de desembre de 2011).  
  
Exposen  
Que amb data 22 de febrer de 2000 es va firmar un acord bilateral entre el Ministeri de Treball i Assumptes Socials i la Generalitat Valenciana en matèria d'inspecció de treball (BOE de 25 de marzo de 2000), per al desplegament efectiu dels principis de recíproca col·laboració i cooperació per a la consecució dels fins públics assignats a la Inspecció de Treball i Seguretat Social.  
Que el Pla de Lluita contra l'Ocupació Irregular i el Frau a la Seguretat Social, aprovat pel Consell de Ministres el 27 d'abril de 2012, preveu la implantació progressiva de mecanismes de col·laboració i cooperació entre la Inspecció de Treball i Seguretat Social i les comunitats autònomes en l'àmbit de la lluita contra el treball no declarat i el frau a la Seguretat Social.  
Que és indubtable que el treball no declarat genera una situació de competència deslleial que perjudica greument la gran majoria de les empreses que actuen en el marc de la legalitat, dificultant les seues pròpies possibilitats de creixement dins d'este marc; que implica una disminució, quan no eliminació, de les possibilitats de protecció social dels mateixos treballadors afectats i de les seues condicions de vida i de treball; finalment, estos comportaments i actituds socials dificulten la recuperació econòmica de la regió i del conjunt de l'Estat.  
  
Que la Llei 42/1997, de 14 de novembre, Ordenadora de la Inspecció de Treball i Seguretat Social (Boletín Oficial del Estado número 274, del 15), en l'article 1 configura esta Inspecció com un servici públic amb les comeses i funcions definits en este instrument legal, sota els principis de concepció única i integral del Sistema d'Inspecció de Treball i Seguretat Social, i que el seu àmbit d'actuació correspon a matèries de competència de l'Administració General de l'Estat i de la Generalitat, per la qual cosa la Inspecció actua sota la dependència funcional de cada una d'estes administracions per raó de la titularitat de la matèria sobre la qual recaiga cada actuació, sense perjuí del caràcter integrat i unitari de les seues actuacions (articles 18.2 i 19.2 de l'esmentada llei).  
Per tot això, ambdós parts, estimant inajornable l'adopció de mesures que contribuïsquen a la consecució de nivells correctes de competència empresarial i de protecció social dels treballadors, conscients que estes mesures han d'adoptar-se amb caràcter immediat i estar referides a l'àmbit de vigilància i control de la legislació social, a fi que contribuïsquen al procés de recuperació econòmica, en un marc de mútua col·laboració en la satisfacció de l'interés públic, com a objectiu d'ambdós administracions públiques, amb respecte a les competències que corresponen a l'Estat i a la Comunitat Valenciana, com a complement a l'acord bilateral firmat en 2000 i de conformitat amb l'ordenament jurídic vigent, acorden subscriure el present conveni de col·laboració, el qual es regirà per les següents  
  
  
Clàusules  
  
Primera. Objecte  
Este conveni té com a objecte definir els termes de la col·laboració entre el Ministeri d'Ocupació i Seguretat Social i la Conselleria d'Economia, Indústria, Turisme i Ocupació (d'ara en avant la Conselleria) en matèria de lluita contra l'economia irregular i el treball no declarat, a través del Sistema d'Inspecció de Treball i Seguretat Social, dotant-lo, a la Comunitat Valenciana, dels recursos necessaris per a potenciar i millorar l'eficàcia dels mecanismes de control i intensificar les actuacions de caràcter documental i presencial en este àmbit, com a instruments de dissuasió i de reacció enfront de conductes que generen competència deslleial, desprotecció social dels treballadors i evasió de cotitzacions socials derivades de les relacions laborals.  
  
La realització d'estes actuacions no suposarà cap cost econòmic.  
  
  
Segona. Mesures  
Per a la consecució d'estos objectius s'adoptaran les mesures següents:  
1. Creació a la Comunitat Valenciana d'una unitat o grup mixt de treball especialitzat en la investigació, examen de bases de dades, disseny de noves tècniques i planificació de mesures de lluita contra l'economia irregular i el treball no declarat.  
2. Participació i col·laboració de la Inspecció de Treball i Seguretat Social en les actuacions de control que duga a terme la Conselleria en matèria de les seues competències d'execució de la legislació laboral i d'ocupació.  
3. Elaboració d'un pla integrat d'actuació inspectora en els sectors d'activitat o empreses que es determinen, combinant, si és el cas, les visites i els controls.  
  
Tercera. Unitat o grup especialitzat en la lluita contra l'economia irregular i el treball no declarat  
La unitat que es crearà en virtut d'este conveni estarà integrada, amb caràcter permanent, pels responsables d'estos organismes o els que legalment els substituïsquen: de l'Administració General de l'Estat la Direcció Territorial de la Inspecció de Treball i Seguretat Social i per la Conselleria serà la Secretaria Autonòmica d'Economia i Ocupació l'òrgan que designe els representants en l'esmentada unitat.  
Esta unitat creada podrà a més estar integrada, amb caràcter temporal, per representants d'altres direccions generals del Consell de la Generalitat.  
Per al seu funcionament comptarà amb el suport administratiu i tècnic necessari prestat per la Direcció General de Treball, Cooperativisme i Economia Social.  
Per al compliment dels seus fins podrà examinar les distintes bases de dades de què disposa l'Administració autonòmica, com poden ser, entre altres, les contingudes en els registres referits a indústria i energia, cooperatives i entitats d'economia social, obertures de centres de treball, ofertes i demandes d'ocupació, ajudes i subvencions a la contractació, servicis de mediació, arbitratge i conciliació, etc.  
Per a l'adequat anàlisi i encreuament de dades amb les bases de dades utilitzades per la Inspecció de Treball i Seguretat Social podrà utilitzar les ferramentes informàtiques de què dispose tant la Conselleria com el Ministeri d'Ocupació i Seguretat Social.  
Esta unitat es constituirà en el termini d'un mes des de la firma d'este conveni, i les dos parts hauran de donar conformitat a la seua composició, que serà per majoria dels assistents.  
  
Quarta. Col·laboració de la Inspecció de Treball i Seguretat Social en les actuacions de control de la Conselleria d'Economia, Indústria, Turisme i Ocupació  
La Conselleria, a través de la Secretària Autonòmica d'Economia i Ocupació, realitzarà actuacions massives de control de les obligacions establides en la legislació vigent en matèria d'ocupació, formació professional i ajudes per al foment d'ocupació per als demandants d'ocupació, les infraccions de les quals estan arreplegades en la Llei d'Infraccions i Sancions en l'Orde Social, que atribuïx a aquell la potestat sancionadora.  
Per a la realització d'estes actuacions, la Inspecció de Treball i Seguretat Social prestarà la col·laboració necessària i l'assistència tècnica adequada, de manera que queden salvaguardades les garanties legals necessàries i s'aconseguisca la millor efectivitat possible en les actuacions.  
  
Quinta. Elaboració d'un pla d'actuació inspectora  
En els sectors d'activitat o empreses que es determinen, s'elaborarà un pla d'actuació inspectora que combine, si és el cas, la realització de nombroses visites d'inspecció amb controls extensius tendents a la regularització de treballadors de forma induïda.  
A la Comunitat Valenciana, es dissenyaran i executaran campanyes d'inspecció que implicaran la realització de visites en matèria d'ocupació irregular sobre determinats sectors d'activitat seleccionats de forma conjunta. La duració del pla serà anual.  
  
Sexta. Seguiment del conveni de col·laboració  
El seguiment del present conveni serà efectuat per una comissió mixta paritària formada per dos representants de la Direcció Territorial de la Inspecció de Treball i Seguretat Social i dos representants de la Secretaria Autonòmica d'Economia i Ocupació. Esta comissió, que es reunirà almenys trimestralment, resoldrà els problemes d'interpretació i compliment que puguen plantejar-se i elaborarà anualment un informe conjunt sobre els resultats obtinguts.  
El règim d'organització i funcionament de la comissió es regularà tal com disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
  
Sèptima. Vigència  
La vigència del present conveni s'estén des de la data de la seua firma fins al 31 de desembre de 2014.  
Per acord exprés i suficient d'ambdós parts, podrà prorrogar-se anualment el present conveni, en la seua totalitat o en alguna de les mesures que conté, prèvia obtenció, si és el cas, de les autoritzacions corresponents.  
Seran, a més, causes d'extinció anticipada del conveni:  
a) El mutu acord de les parts, manifestat en qualsevol moment.  
  
b) La denúncia del conveni per qualsevol de les parts com a conseqüència de l'incompliment de les obligacions assumides per l'altra part, que podrà formular-se en qualsevol moment transcorregut un any des de la seua firma, cosa que haurà de comunicar-se a l'altra part amb un mes d'antelació.  
En el cas d'extinció anticipada del conveni per estes causes, s'haurà de garantir per ambdós parts la finalització de les actuacions en curs.  
  
  
Octava. Règim jurídic  
Este conveni se subscriu de conformitat amb l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la Llei 8/2003, de 28 d'octubre, del Govern i Incompatibilitats dels seus membres, i està exclòs de l'àmbit d'aplicació de la Llei de Contractes del Sector Públic, d'acord amb el que establix l'article 4.1.c del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre.  
Les qüestions litigioses a què puga donar lloc la interpretació, modificació, efectes o resolució del contingut d'este conveni, que no hagen sigut solucionades per la comissió mixta prevista en la clàusula sexta, seran resoltes per la jurisdicció contenciosa administrativa en la manera regulada per la llei de l'esmentada jurisdicció.  
  
I en prova de conformitat, ambdós parts firmen el present conveni per exemplar duplicat i a un sol efecte en la data i el lloc mencionats en l'encapçalament.  
  
El president de la Generalitat: Alberto Fabra Part.  
La ministra d'Ocupació i Seguretat Social: Fátima Báñez García.